**Pyhän Annan lastenkirkko** eli **Itä-Hakkilan kirkko** on Vantaan Itä-Hakkilan kaupunginosassa sijaitseva, vuonna 1968 valmistunut kirkkorakennus. Se toimii Hakunilan seurakunnan sivukirkkona. Kirkon suunnitteli arkkitehti Göran Malmström. Kirkkotiloja remontoitiin vuonna 2004 erityisesti lasten, perheiden ja hiljentymisen tarpeita ajatellen.

Rakennus toimi alkuaan seurakuntakotina ja se peruskorjattiin kolmella miljoonalla eurolla 2004, jolloin se samalla vihittiin Pyhän Annan lastenkirkoksi. Kirkko on nimetty Jeesuksen isoäidin Annan, Marian äidin mukaan.

Akustiikaltaan kauniiksi luonnehditussa kirkossa on flyygeli, mutta ei urkuja.

Kirkon kohtalo ratkaisematta
----------------------------

Alueen lapsiperheille kirkko oli suosittu kokoontumis- ja juhlapaikka, kunnes 2015 terveystarkastaja suositteli rakennuksen panemista käyttökieltoon henkilöstöllä ilmenneiden sisäilmaoireiden vuoksi. Siitä lähtien lastenkirkko on ollut tyhjillään.

Vuodesta 2014 lähtien rakennuksen korjaustarpeita on tutkittu ja selvitetty kaikkiaan 130 000 eurolla. Korjauksen arvioitiin maksavan noin kaksi miljoonaa euroa. Alkuvuodesta 2019 Vantaan seurakuntien yhteinen kirkkoneuvosto esitti kirkkovaltuustolle rakennuksen kunnostuksesta luopumista ja haettavaksi tontin asemakaavaan muutosta, jotta kirkon tilalle voisi rakentaa asuntoja. Kirkkovaltuusto ei myöntynyt esitykseen, sillä osa valtuutetuista katsoi vähemmänkin korjaamisen riittävän. Seurakuntayhtymän kiinteistöjohtokunta ja kiinteistöjohtaja kannattivat perusteellista korjaamista, jos sellaiseen halutaan ryhtyä.

Museoviraston lausunnon mukaan rakennuksella on paikallista suojeluarvoa, se on vakiintunut osaksi alueen kaupunkikuvaa ja sen ulkoasussa on säilynyt hyvin alkuperäiset piirteet. Lisäksi arkkitehti Göran Malmströmin suunnittelemista julkisista rakennuksista harva on säilynyt nykyaikaan asti. Lapsille tarkoitettu kirkko on Suomessa toisaalta poikkeuksellinen ja nuori ilmiö. Ely-keskuksen päätöksen rakennuksen suojelusta tai suojelemattomuudesta pitäisi valmistua vuonna 2020.*päivitettävä*

Vantaan seurakuntien yhteinen kirkkovaltuusto päätti loppuvuodesta 2022 myydä lastenkirkon vantaalaiselle yritäjälle Olavi Kumpulaiselle. Samassa yhteydessä sen tontti vuokrattiin ostajalle 50 vuodeksi.

Lähteet
-------

1. ↑  kartta.vantaa.fi (Haku sanalla "Itä-Hakkilan kirkko". Kaupunginosan saa selville aktivoimalla Aluejaot-kohdasta valinnan *Kaupunginosat* ja viemällä hiiren kohteen päälle) Vantaan kaupunki, vantaa.fi. Viitattu 7.7.2016.
2. 1 2  Arkistoitu kopioPyhän Annan lastenkirkko. Itä-Hakkilan kirkko Vantaan seurakunnat, vantaanseurakunnat.fi.  Arkistoitu 17.8.2016. Viitattu 7.7.2016.
3. 1 2  Pyhän Annan lastenkirkko Vantaan seurakuntien Bongaa kirkko -kampanja, bongaakirkko.fi. Viitattu 7.7.2016.
4. 1 2 3 4  Rämö, Marjo: Tyhjä kirkko odottaa päätöstä.  *Vantaan Sanomat*, 11.12.2019, nro 94, s. 12. Vantaa:  Etelä-Suomen Media Oy. ISSN 0356-2352.
5. ↑  Lindström, Mia: Tunnettu vantaalaisyrittäjä ostaa sisäilmaongelmista kärsivän lastenkirkon – rakennus on ollut suljettuna vuosia *Vantaan Sanomat*.  30.11.2022. Vantaa:  Etelä-Suomen Media Oy. Viitattu 4.12.2022.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Vantaan kirkot ja kappelit |
| --- |
|  |
| Kirkot | 
* Hakunila
* Hämeenkylä
* Kivistö
* Korso
* Länsimäki
* Myyrmäki
* Pyhän Annan lastenkirkko
* Rekola
* Tikkurilan kirkko
* Tikkurilan ortodoksinen kirkko
* Vantaan Pyhän Laurin kirkko

 |
|  |
| Kappelit | 
* Honkanummi
* Pyhän Laurin kappeli
* Ruskeasanta
* Seutula
* Vaarala

 |
|  |
| Entiset | 
* Kaivoksela
* Tikkurilan vanha kirkko

 |

 |